

VLADA REPUBLIKE HRVATSKE

 Zagreb, 4. srpnja 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo hrvatskih branitelja |

|  |  |
| --- | --- |
| **Predmet:** | Prijedlog amandmana Vlade Republike Hrvatske na Konačni prijedlog zakona o osobama nestalim u Domovinskom ratu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

**Klasa:**

**Urbroj:**

**Zagreb,**

**PREDSJEDNIKU HRVATSKOGA SABORA**

Predmet: Konačni prijedlog zakona o osobama nestalim u Domovinskom ratu

 – amandmani Vlade

 Na temelju članka 85. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske) i članka 196. Poslovnika Hrvatskoga sabora (Narodne novine, br. 81/13, 113/16, 69/17 i 29/18), Vlada Republike Hrvatske na Konačni prijedlog zakona o osobama nestalim u Domovinskom ratu podnosi sljedeće

**AMANDMANE**

**Amandman I.**

U članku 15. stavku 1. iza riječi: „Ministarstvu“ dodaju se riječi: „ili drugim nadležnim tijelima sukladno ovom Zakonu i drugim propisima“.

Obrazloženje:

Ministarstvo hrvatskih branitelja djeluje kao provedbeno i operativno tijelo zaduženo za stručne poslove koji se odnose na traženje nestalih osoba i smrtno stradalih osoba za koje nije poznato mjesto ukopa te ekshumaciju, identifikaciju i sahranu osoba čiji su posmrtni ostaci pronađeni u masovnim, pojedinačnim i zajedničkim grobnicama nastalim u razdoblju Domovinskog rata u Republici Hrvatskoj. Ministarstvo hrvatskih branitelja zaprima dokumentaciju, informacije i saznanja koja se odnose na moguća mjesta prikrivenih masovnih i pojedinačnih grobnica te iste objedinjuje, analizira i obrađuje kako bi pristupilo provođenju terenskih aktivnosti odnosno provjeri dostavljenih saznanja.

Neposredno prikupljanje informacija o mogućim mjestima prikrivenih masovnih i pojedinačnih grobnica s posmrtnim ostacima osoba nestalih tijekom Domovinskog rata pretežno provode Ministarstvo unutarnjih poslova i sigurnosne agencije, sukladno propisima o svome radu.

S obzirom na prethodno navedeno potrebno je u članku 15. stavku 1. dodati da je svaka fizička osoba sve informacije i dokumentaciju kojom raspolaže za rješavanje slučajeva osoba nestalih u Domovinskom ratu i smrtno stradalih osoba iz Domovinskog rata za koje nije poznato mjesto ukopa, dužna pružiti Ministarstvu ili drugim nadležnim tijelima sukladno ovom Zakonu i drugim propisima.

**Amandman II.**

U članku 53. stavcima 1. i 2. iza riječi: „Ministarstvu“ dodaju se riječi: „ili drugim nadležnim tijelima“.

U članku 53. stavku 3. riječi: „članku 15. ovoga Zakona Ministarstvu“ zamjenjuju se riječima: „članku 15. stavku 1. ovoga Zakona Ministarstvu ili drugim nadležnim tijelima“.

Obrazloženje:

S obzirom da sukladno članku 14. Zakona, u postupku prikupljanja saznanja i građe o osobama nestalim u Domovinskom ratu i smrtno stradalim osobama iz Domovinskog rata za koje nije poznato mjesto ukopa i mjestima masovnih i pojedinačnih grobnica sudjeluju i druga nadležna tijela, u članku 53. stavcima 1. i 2. Zakona potrebno je s navedenim uskladiti i prekršajnu odredbu.

S obzirom da se u članku 53. stavku 3. Zakona propisuje prekršajna sankcija za nepostupanje po odredbi članka 15. Zakona koji je izmijenjen amandmanom I. Vlade i amandmanom Odbora za ratne veterane, potrebno je s navedenim uskladiti i ovaj članak.

**Amandman III.**

U članku 55. iza riječi: „članaka“ dodaju se riječi: „15. stavka 2.,“.

Obrazloženje:

S obzirom da je djelomično prihvaćen amandman Odbora za ratne veterane Hrvatskoga sabora, kojim je predviđeno da će svaka fizička osoba koja pruži informacije i dokumentaciju iz članka 15. stavka 1. Zakona koja dovede do rješavanja slučajeva osoba iz članka 4. točaka 1. i 2. ovoga Zakona biti nagrađena prema pravilniku kojeg donosi ministar hrvatskih branitelja, potrebno je u članku 55. propisati rok za donošenje prethodno navedenog pravilnika.

PREDSJEDNIK

mr.sc. Andrej Plenković